"Preafericitul Părinte Neofit, Patriarhul Bisericii Ortodoxe Bulgare, a murit miercuri seară la vârsta de 78 de ani, se arată într-un comunicat publicat pe site-ul Patriarhiei Bulgare.
Patriarhul Neofit a murit la Academia de Medicină Militară din Sofia la ora 22:22 ca urmare a unei insuficiențe survenite la nivelul mai multor organe.
"Facem apel la creștinii ortodocși să înalțe rugăciunea lor sinceră împreună cu Sfânta Biserică Ortodoxă către Dumnezeul cel atotmilostiv pentru a odihni sufletul dragului nostru Patriarh în împărăția lui Dumnezeu – în locașurile drepților", se menționează în comunicatul Patriarhiei Bulgare, citat de basilica.ro.
Capul bisericii era internat de câteva luni după ce a fost diagnosticat cu o boala pulmonară.
Neofit a fost considerat un teolog care a încercat să restabilească reputaţia bisericii ortodoxe bulgare, afectată de legăturile cu oamenii de afaceri şi cu poliţia secretă comunistă de la Sofia.
Patriarhul Neofit a fost înscăunat în 2013 şi i-a succedat Patriarhului Maxim.